શિક્ષણ વિભાગના પરિપત્રો શાળાઓ ગણકારતી નથી
ડોનેશન-ઇન્ટરવ્યૂ પરના પ્રતિબંધનો ખુલ્લેઆમ ભંગ
સરકારના આદેશોને ઘોળીને પી જતા શાળા સંચાલકો સામે સરકારી અધિકારીઓ પાંગળા
શિક્ષણ વિભાગ દ્વારા કરાઈ રહેલા જુદા જુદા પરિપત્રોનો અમલ મોટાભાગની શાળાઓ કરતી નથી. વખતો વખત થઈ રહેલા સરકારી આદેશોને માથાભારે અને વગદાર સંચાલકો ઘોળીને પી જાય છે. ડોનેશન તેમજ શાળામાં પ્રવેશ વખતે ઇન્ટરવ્યૂ લેવા પર પ્રતિબંધ હોવા છતાં તેનો ખૂલ્લેઆમ ભંગ કરવામાં આવે છે. આ બધી જ બાબતોની જાણકારી હોવા છતાં શિક્ષણ ખાતાના ઉચ્ચ અધિકારીઓ કોઈ કાર્યવાહી કરતા નથી.
શાળાઓ તેની નિયત કરેલી ફી સિવાયની અન્ય કોઈપણ રકમ જેમ કે કેપિટેશન ફી, ડોનેશન, રીનોવેશન ખર્ચ કે અન્ય પ્રકારે નાણા લઈ ન શકે. આ જ રીતે પ્રવેશ આપતી વખતે બાળકનો કે તેના વાલીનો ઇન્ટરવ્યૂ કરી શકાતો નથી. પ્રવેશ પ્રક્રિયા ડ્રો, લોટરી સીસ્ટમથી કે પારદર્શક રીતે કરવાની હોય છે. સેલ્ફ ફાઈનાન્સ શાળાઓ વર્ષે ૧૦ ટકાથી વધારે ફી વધારી શકતી નથી. શાળાનાં ખર્ચ અને આવકના પ્રમાણમાં ફી વધારવાની હોય છે. આમ છતાં ૧૦ ટકાથી વધુની ફી ન વધારી શકાય.
શાળાઓના હિસાબોનું વ્યવસ્થિત અને નિયમિત રીતે ઓડિટ કરાવવાનું હોય છે. નિશ્ચિત કરેલી ફી વગેરેની વિગતો શાળાએ પોતાના નોટીસ બોર્ડ પર લગાવવાની હોય છે. આ પ્રકારનાં નિયમો વર્ષોથી છે. આમ છતાં શિક્ષણ વિભાગ દ્વારા વર્ષે સમયાંતરે તેના પરિપત્રો કરે છે. પરંતુ તે આદેશોનું કેટલી શાળાએ પાલન કર્યું તે જોવાની તસ્દી અધિકારીઓ લેતા નથી. શાળઆમાં જઈને કોઈ તપાસ કે ચેકીંગ કરાતું નથી. અમદાવાદ સહિતની ગુજરાતની ૯૫ ટકાથી વધુ શાળાઓમાં સરકારી પરિપત્રોનો અમલ કરાતો નથી. તાજેતરમાં જ પ્રાથમિક શિક્ષણ વિભાગે આવો જ એક પરિપત્ર બહાર પાડયો છે. જેમાં જણાવાયેલી ચોક્કસ માર્ગદર્શિકાનું શાળાઓએ પાલન કરવાનો આદેશ અપાયો છે.
આશ્ચર્યની વાત એ છે કે, શિક્ષણ વિભાગના ઉચ્ચ અધિકારીઓ જાણે છે કે તેમનાં પરિપત્રોનો કોઈ શાળા અમલ કરતી નથી. આમ છતાં એક પણ અધિકારી ક્યારેય કોઈ સ્કૂલમાં તપાસ કરવા ગયો નથી. કઈ શાળાએ કેટલા નિયમોનો ભંગ કર્યો તેની ચકાસણી કરી નથી કે કોઈ શાળા વિરુદ્ધ પગલા ભર્યા નથી.
''વાલી ફરીયાદ આપશે તો શાળા વિરુદ્ધ પગલા લેવાશે''
પ્રાઈમરી એજ્યુકેશનના અગ્ર સચિવ આર.પી. ગુપ્તા કહે છે કે સરકારી હુકમોનું પાલન નહીં કરનારી શાળાઓ સામે વાલીઓએ ફરીયાદ કરવી જોઈએ. જો તેઓ ફરીયાદ કરશે તો અમે જે તે શાળા સામે તપાસ કરીને કાર્યવાહી કરીશું. ગુજરાતમાં પ્રાથમિક શાળાઓની સંખ્યા ઘણી છે. જેથી અમે સામેથી તપાસ નહીં કરીએ. પોતાના સંતાનનો પ્રવેશ નહીં થઈ શક્યો હોય અને જો તેમનો ઇન્ટરવ્યૂ થયો હોય તો તેઓએ અમને ફરીયાદ કરવી જોઈએ. તાજેતરમાં રાજકોટ અને સુરતમાંથી ફરીયાદ આવતા અમે તેની ઉંડી તપાસ હાથ ધરી છે.